Ψήφισμα του Ευρωπαϊκού Κοινοβουλίου

της 13ης Απριλίου 2000

σχετικά με την αναβολή χορήγησης απαλλαγής στην Επιτροπή όσον αφορά τη δημοσιονομική διαχείριση του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος 1998

(2000/469/ΕΚ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

Έχοντας υπόψη:

τους δημοσιονομικούς ισολογισμούς και λογαριασμούς του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος 1998 [COM(1999) 227 - C5-0003/1999],

τη Σύμβαση που υπεγράφη στη Λομέ στις 31 Οκτωβρίου 1979 (έκτο ΕΤΑ, Λομέ II),

τη Σύμβαση που υπεγράφη στη Λομέ στις 8 Δεκεμβρίου 1984 (έβδομο ΕΤΑ, Λομέ III)(1),

τη Σύμβαση που υπεγράφη στη Λομέ στις 15 Δεκεμβρίου 1989 (όγδοο ΕΤΑ, Λομέ IV)(2),

τη Σύμβαση που υπεγράφη στη Νήσο του Μαυρικίου στις 4 Νοεμβρίου 1995 (όγδοο ΕΤΑ, Λομέ IVa),(3),

την έκθεση του Ελεγκτικού Συνεδρίου για το οικονομικό έτος 1998, και τις απαντήσεις των θεσμικών οργάνων (C5-0266/1999)(4),

τη σύσταση του Συμβουλίου της 13ης Μαρτίου 2000 (C5-0154/2000),

το άρθρο 276 της συνθήκης ΕΚ,

το άρθρο 93 και το παραρτήμα V του κανονισμού του,

την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Ανάπτυξης και Συνεργασίας (Α5-0089/2000),

Εκτιμώντας τα ακόλουθα:

Α. Στις 31 Δεκεμβρίου 1998, η χρηματοδοτική βοήθεια που αντιστοιχούσε στο έκτο, έβδομο και όγδοο Ευρωπαϊκό Ταμείο Ανάπτυξης ανερχόταν σε 1,469 δισεκατ. ευρώ,

1. Συνιστά να αναβληθεί η απαλλαγή της Επιτροπής για το έκτο, το έβδομο και το όγδοο Ευρωπαϊκό Ταμείο Ανάπτυξης για το 1998. Ζητεί από την Επιτροπή να καταρτίσει, έως τις 15 Μαΐου 2000, σχέδιο δράσης, ενδεχομένως συνοδευόμενο από χρονοδιάγραμμα εφόσον ενδείκνυται, το οποίο να περιλαμβάνει τα ακόλουθα στοιχεία:

- επιβεβαίωση εκ μέρους της Επιτροπής των διαδικασιών με τις οποίες θα ενημερώνει το Κοινοβούλιο, την Ευρωπαϊκή Υπηρεσία Καταπολέμησης της Απάτης (OLAF) και το Ελεγκτικό Συνέδριο σχετικά με περιπτώσεις απάτης και παρατυπίες στα προγράμματα αναπτυξιακής βοήθειας,

- ανάλυση των διορθωτικών μέτρων που θα ζητούνται από τις δικαιούχους κυβερνήσεις όταν αποδεικνύεται ότι ευθύνονται για απάτη και παρατυπίες, συμπεριλαμβανομένων μέτρων για την ενίσχυση των συστημάτων ελέγχου των μεμονωμένων κρατών μελών και της ΕΕ,

- δήλωση των χρημάτων τα οποία, βάσει των συμφωνηθέντων από την Επιτροπή μέτρων, επιστράφηκαν ή πρέπει να επιστραφούν από τις εθνικές αρχές κατόπιν των αποτελεσμάτων των ελέγχων,

- δέσμευση εφαρμογής πολιτικής μηδενικής ανοχής έναντι της απάτης και των παρατυπιών στη χρήση κεφαλαίων υποκατάστασης από τις δικαιούχους κυβερνήσεις,

- διεξοδικό κατάλογο των διοικητικών ή/και πειθαρχικών ερευνών σε σχέση με το προσωπικό αντιπροσωπειών που πρέπει να διεξαχθούν υπό το φως των ελέγχων των προγραμμάτων διαρθρωτικής αναπροσαρμογής και άλλων προγραμμάτων αναπτυξιακής βοήθειας,

- περιγραφή των μέτρων που θα λάβει για να αναθεωρήσει το πλαίσιο πολιτικής για τη διαρθρωτική αναπροσαρμογή, σε συντονισμό με τους χορηγούς, προκειμένου να διασφαλίσει ότι οι αρμοδιότητες που αναγνωρίζονται στις δικαιούχους κυβερνήσεις συνοδεύονται από επαρκείς ανεξάρτητους ελέγχους των κεφαλαίων υποκατάστασης, που έχουν στη διάθεσή τους (για την ενίσχυση των ελέγχων που διεξάγονται τόσο από τα εθνικά όργανα όσο και από την Επιτροπή),

- τα πλήρη μέτρα που θα ληφθούν για να ενισχυθούν οι εργασίες εσωτερικού ελέγχου και αξιολόγησης που αφορούν την εξωτερική βοήθεια,

- πλήρη απάντηση στα συμπεράσματα που περιέχονται στη γνωμοδότηση της Επιτροπής Ανάπτυξης σχετικά με την απαλλαγή 1998,

- ταχεία εφαρμογή τυποποιημένου υποδείγματος, σύμβασης για τις υπηρεσίες και τις προμήθειες και εκτίμηση κάθε τεχνικής βοήθειας, όπως έχει ζητήσει επανειλημμένως το Ελεγκτικό Συνέδριο,

- δέσμευση να δρομολογήσει διαδικασία συγκριτικής αξιολόγησης των επιδόσεων μέσω συστημάτων ελέγχου και αξιολόγησης της βοήθειας που χορηγούν τα κράτη μέλη και να προτείνει σύστημα ασφαλείας βάσει του οποίου τα βασικά πορίσματα θα γνωστοποιούνται άμεσα και συστηματικά στα ανώτερα διοικητικά στελέχη.

2. Αναθέτει στην Πρόεδρό του να διαβιβάσει το παρόν ψήφισμα που περιέχει τις παρατηρήσεις του στην Επιτροπή, το Συμβούλιο, το Ελεγκτικό Συνέδριο, την Ευρωπαϊκή Τράπεζα Επενδύσεων, καθώς και σε κάθε ένα από τα άλλα θεσμικά όργανα, καθώς και να μεριμνήσει για τη δημοσίευσή του στην Επίσημη Εφημερίδα των Ευρωπαϊκών Κοινοτήτων (σειρά L).

Ο Γενικός Γραμματέας

Julian Priestley

Η Πρόεδρος

Nicole Fontaine

(1) ΕΕ L 86 της 31.3.1986, σ. 1.

(2) ΕΕ L 229 της 17.8.1991, σ. 1.

(3) ΕΕ L 156 της 29.5.1998, σ. 1.

(4) ΕΕ C 349 της 3.12.1999.